**ПРОГРАМ РАДА ЦЕНТРА ЗА СОЦИЈАЛНИ РАД КОСЈЕРИЋ ЗА**

**2022. ГОДИНУ**

УВОДНИ ДЕО

Према подацима Републичког завода за статистику, општина Косјерић имала је у 2021.

години процењен број становника 10.462. Тачан број становника не може се знати без пописа становништва. Имајући у виду да је број новорођене деце у 2021 год. 70, а број умрлих лица 172, а такође имајући у виду чињеницу да и даље постоји одлив радно способног становништва у веће градове из економских разлога, може се рећи да се у општини Косјерић наставља тенденција смањења броја становника. Оно што забрињава на основу праћења у континуитету је већи број умрлих од броја рођених.

У старосној структури се повећава број одраслих и старих лица, а то захтева посебну и сталну бригу локалне заједнице о њиховим потребама.

Центар за социјални рад, као установа социјалне заштите, има велику улогу у реализацији највиших циљева и задатака социјалне заштите. Локална самоуправа такође има посебан значај и улогу у задовољавању потреба социјално угроженог дела становништва, било да је то путем једнократних помоћи или пружањем одређених услуга.

Социјална заштита и социјална политика у целини треба да се посматра и реализује као саставни део Стратегије социјалне заштите, која је урађена и усвојена и представља део опште друштвене политике развоја Општине Косјерић у наредном периоду.

НАЗИВ УСТАНОВЕ И ПРОФИЛ

Центар је основан актом Скупштине општине Косјерић, 1985. године. Има својство правног лица, са правима, обавезама и одговорностима које проистичу из Устава, закона и статута Центра. Као установа социјалне заштите представља базу социјалног, психолошког, педагошког, социолошког, дефектолошког, правног и другог стручног рада, где се применом стручног рада спроводи социјална политика и обезбеђује социјална сигурност грађана на територији општине Косјерић.

ФУНКЦИЈА СОЦИЈАЛНЕ ЗАШТИТЕ

Основна функција социјалне заштите је остваривање социјалне сигурности грађана. Социјална заштита представља организовану друштвену делатност од јавног интереса, која има за циљ пружање помоћи грађанима и њиховим породицама, када се нађу у стању социјалне потребе, као и њихово оснаживање за самосталан и продуктиван живот у друштву.

ДЕЛАТНОСТ ЦЕНТРА ЗА СОЦИЈАЛНИ РАД

Делатност Центра је врло обимна и проистиче из Закона о социјалној заштити, Породичног закона, Закона о финансијској подршци породица са децом, Закона о спречавању насиља у породици, Закона о кривичном поступку, Одлуци Општине о правима и услугама из области социјалне заштите. Према Закону о социјалној заштити задаци центра за социјални рад у оквиру јавних овлашћења су решавање у првом степену по остваривању права утврђених овим законом и пружање услуга социјалног рада у поступку решавања о тим правима.

Центар за социјални рад одлучује о остваривању права корисника утврђених овим законом и о коришћењу услуга социјалне заштите које обезбеђују Република Србија, аутономна покрајина и јединица локалне самоуправе и врши друге послове утврђене законом и према прописима донетим на основу закона. Центар за социјални рад, у складу са актима јединице локалне самоуправе, учествује у пословима планирања и развоја социјалне заштите у јединици локалне самоуправе. Планирање је континуирана делатност Центра за социјални рад, која произилази из развоја заједнице као једне од његових основних функција, укључује процену социјалних потреба грађана локалне заједнице, иницирање, развој и унапређење услуга и успостављање међусистемске координације.

У извршавању наведених задатака Центар ће примењивати следеће стручне поступке:

1. Остваривати и пратити социјалне потребе грађана и проблеме у области социјалне заштите

2. Предлагати и предузимати мере у решавању стања социјалних потреба грађана и пратити њихово извршење.

3. Организовати и спроводити одговарајуће облике социјалне заштите и непосредно пружати услуге социјалне заштите и социјалног рада.

4. Развијати и унапређивати превентивне активности које доприносе спречавању и сузбијању социјалних проблема.

5.Вршиће и друге послове утврђене законима и Одлуком о социјалној заштити општине.

6 Центар, у остваривању своје делатности, сарађује и развија партнерства са органима државе, локалне заједнице, јавним службама, удружењима грађана и невладиним организацијама, месним заједницама, верским организацијама, предузећима, установама, медијима, породицама и појединцима. Центар посебну пажњу посвећује стручном развоју особља

Стручни радници Центра прихватају, подржавају и развијају нове приступе у раду, развијају властита искуства и добру праксу, користе искуства других, примењују савремене методе рада и поштују законска, стручна, етичка и хумана начела у раду. Центар помаже развој и унапређење професионалног социјалног рада у заједници и у окружењу. Центар о свом раду редовно извештава надлежне републичке и општинске органе, отворен је према јавности, као и новим идејама и приступима. У циљу даљег развоја и унапређивања социјалне заштите у Општини, те обезбеђења услова превенције настајања социјалних потреба Центар за социјални рад Косјерић

ће и у наредном периоду развијати партнерске односе са органима државне управе, локалне

заједнице, удружењима, установама. Координиране и заједничке акције у систему социјалне заштите као и мултисекторска сарадња установа биће приоритети рада Центра и у наредном

периоду, поготово када се ради о насиљу у породици, занемаривању деце, збрињавању жртава насиља.

Центар ће као и до сада у обављању послова поштовати права и достојанствокорисника.

Центар ће радити на успостављању такве организације која ће омогућити доступност услуга свима којима су оне потребне са посебном пажњом на рањивегрупе.

Јавност рада и информисање - рад и пословање Центра су јавни као и сви подаци који нису у категорији поверљивог и тајног у раду са корисницима.

Отвореност за сарадњу са медијима је потпуна. Информатор о раду ће се сачињавати и објављивати у штампаној форми и објављиваће се и на веб страници општине Косјерић, као и извештаји и планови рада.

Најпотребнији програми за едукацију радника у наредном периоду су :

* Заштита деце од злостављања и занемаривања
* Рад са родитељима младих са агресивним понашањем
* Подршка породици – насиље у породици и поремећени односи
* Породица у ризику од издвајања деце
* Ефикасна комуникација са старима

НЕПОСРЕДНА СОЦИЈАЛНА ЗАШТИТА ГРАЂАНА

Центар за социјални рад ће у 2022. години пружати помоћ следећим корисничким групама:

деца, млади , одрасли и стари.

Из широког спектра послова и радних задатака овде ћемо набројати само оне који ће у наредном периду ангажовати највише стручног рада и материјалних средстава, а све у циљу да

наши грађани на најлакши начин добију саветодавну помоћ, материјалну помоћ, као и да остваре

права која им припадају.

ПОРОДИЧНО ПРАВНА ЗАШТИТА

У вршењу јавних овлашћења Центар за социјални рад обавља следеће послове:

- доставља налаз и стручно мишљење, на захтев суда, у парницама у којима се одлучује о зашти-

ти права детета или о вршењу, односно лишењу родитељског права

- доставља ПС потребне податке о жртвама насиља уколико су већ на евиденцији Центра и све друге потребне податке, до којих је Центар дошао, а све у циљу што адекватнијег процесуирања насилника. Поступања Центра биће у складу са Законом о спречавању насиља у породици

- доставља, потребне доказе суду пред којим се води поступак у спору за заштиту од насиља у породици

- спроводи поступке процене опште подобности хранитеља, усвојитеља и старатеља

- врши попис имовине штићеника

- сарађује са јавним тужиоцем, односно са судијом за малолетнике у избору и примени

васпитних налога, подноси извештај о испуњењу васпитног налога јавном тужиоцу, односно судији за малолетнике

- пружа услуге социјалног рада и покреће судске поступке када је законом за то овлашћен

- реализује право на смештај у установу социјалне заштите

- реализује право на смештај деце у хранитељску породицу

- усвојење

- старатељство

- спроводи мере превентивног и корективног надзора над вршењем родитељског права

ПРАВО НА НОВЧАНУ СОЦИЈАЛНУ ПОМОЋ И И ПРАВА НА ТУЂУ НЕГУ И ПОМОЋ

Кориснике новчане социјалне помоћи чине незапослени и неспособни за рад, који нису у могућности да дођу до средстава за задовољење основних животних потреба. Стручни радници ће утврђивати оправданост поднетих захтева и својим стручним налазом и мишљењем утврдити

да ли подносиоц захтева остварује ово право и информисати их о начину на који могу да га

остваре.

Стручни радници Центра ће и даље информисати кориснике о условима под којима могу остварити додатак за помоћ и негу другог лица уколико нису корисници пензије.

ЗАШТИТА ПОЈЕДИНИХ ГРУПА КОРИСНИКА

Деца без родитељског старања

Деца без родитељског старања у смислу Породичног закона су деца која немају живе родитеље, чији су родитељи непознати или нестали, као и деца чији родитељи из било којих разлога привремено или трајно не изврашавају своја родитељска права или дужности. Основни облици и мере социјалне и породично правне заштите деце без родитељског старања су: смештај у другу породицу, смештај у установу социјалне заштите, старатељство и усвојење. Центар ће и у наредном периоду водити адекватну бригу о деци без родитељског старања.

ДЕЦА ИЗ ПОРОДИЦА СА ПОРЕМЕЋЕНИМ ОДНОСИМА И ДЕЦА ЖРТВЕ НАСИЉА И ЗАНЕМАРИВАЊА

У оквиру заштите деце из породица са поремећеним односима стручни радници ће се и у наредном периоду бавити заштитом деце чији су родитељи у конфликту или разводу, прекиду ванбрачне заједнице или имају неке друге потешкоће ( остваривање контаката, издржавање и слично ) након развода или прекида ванбрачне заједнице. Деци ће се заштита пружати непосредно кроз контакт и рад са њима, али и посредно кроз саветодавни рад са родитељима како би они успели да дефинишу своје односе и поправе укупну породичну атмосферу. Стручни радници Центра ће се посебно ангажовати на давању мишљења и предлога о вршењу родитељског права на основу Породичног закона. Очекујемо повећање броја особа које се самоиницијативно обраћају Центру за социјални рад у категорији конфликата и повећање броја особа које су биле жртве породичног насиља.

Деца корисници НСП ће и у 2022.години користити право на бесплатне уџбенике и школски прибор и бесплатан боравак у вртићу.

Као и претходних година, у програму је и подела новогодишњих пакетића за сву децу из материјално угрожених породица на евиденцији Центра до 14 година старости.

ДЕЦА И ОМЛАДИНА СА ПОРЕМЕЋАЈИМА У ПОНАШАЊУ

Узроци малолетничке делинквенције налазе се, између осталог, у променама које прате процес промена у друштву, доводи до рушења старог система вредности, а нови систем није изграђен, па малолетници у насталом вакуму, често усвајају агресивни модел понашања и идентификују се са личностима из света криминала.

Породица због дугогодишње, тешке економске кризе, све више губи васпитну компетенцију и могућност утицаја на децу, па су она све чешће препуштена улици и утицају неформалних, вршњачких група. У истој ситуацији је и школа, која је у највећој мери изгубила улогу у васпитању младих. Друштвено спречавање преступништва је део социјалне политике и друштвене заштите деце са поремећајем у понашању било које природе и било из којих разлога она настају. Активности усмерене на превазилажење узрока малолетничког преступништва морају бити комплексне, друштвено политичке, економске, социјалне, образовно васпитне, ментално хигијенске и др.

Успешност друштвене заштите малолетних преступника, зависиће од координираног заједничког деловања различитих фактора. Тежиште рада Центра и у наредном периоду биће на: праћењу и проучавању малолетних преступника, планирању и програмирању активности на спречавању преступништва, превентивном деловању органа старатељства, утицају на политику изрицања васпитних мера и наставак добре сарадње са правосудним органима.

Наставиће се одлична сарадња са судовима, Јавним тужилаштвом, МУП-ом, основним и средњим школама. Стучни радници на захтев суда дају мишљење о породичним и социјалним приликама малолетника који су извршили прекршај и предлог за изрицање одговарајуће мере. Такође, пред институцијама заступају малолетнике чији родитељи нису у могућности да их заступају.

ОСТАРЕЛА ЛИЦА

Тенденција старења укупног становништва својствена је и за подручје наше општине. Може се очекивати да ће потреба за социјалним радом међу старим људима у наредном периоду бити знатно већа и да ће у првом плану бити послови на збрињавању старих и организовању њиховог животног окружења. У Центру ће се радити и убудуће са следећим категоријама остарелих лица: остарела лица без породичног старања, остарела лица без средстава за живот, теже физички оболела остарела лица, психички оболела и остала остарела лица. У оквиру заштите ових категорија остарелих лица примењиваће се следећи облици заштите: старатељство, додатак за помоћ и негу, смештај, једнократне помоћи. У оквиру бриге о остарелим лицима планира се чешћи обилазак остарелих лица на смештају. Очекује се у наредном периоду пораст броја корисника додатка за помоћ и негу других лица и увећаног додатка за помоћ и негу других лица.

ПРАВА И УСЛУГЕ КОЈЕ ФИНАНСИРА ЛОКАЛНА САМОУПРРАВА

Изменама и допунама општинске Одлуке о социјалној заштити, која је усвојена на Скупштини 07.12.2017. године, проширена су нека права и предвиђене услуге које нису биле садржане у претходној Одлуци.

**На основу члана 209. Закона о социјалној заштити и члана 87, 88 и 89 Одлуке о социјалној заштити општине Косјерић, а ради реализације права и услуга из ове Одлуке, потребно је стално радно ангажовање 1 (једног) извршиоца у Центру за социјални рад у Косјерићу.**

Код једнократних помоћи, као материјална подршка, додато је право на надокнаду трошкова продуженог боравка за децу из материјално угрожених породица и право на делимичну надокнаду трошкова комуналних услуга, које остварују породице са децом која су корисници

додатка за туђу негу и помоћ до навршених 18 година детета.

Ово су права која су усвојена у изменама Одлуке на предлог Центра за социјални рад.

УСЛУГЕ

У току 2018.године, почeло је пружање две врсте лиценцираних услуга: помоћ у кући и лични пратилац детета. Услуге се пружају успешно са циљем проширења постојећих услуга и у 2022. години, а радиће се и на развоју осталих услуга социјалне заштите као што су: дневни боравак за децу са посебним потребама, дневни боравак за старе, саветовалиште за брак и породицу.

Стручни радници Центра за социјални рад, биће стручна подршка у спровођењу услуга у мери у којој је то предвиђено Законом о социјалној заштити.

**ВОЂЕЊЕ ЕВИДЕНЦИЈЕ И ЕЛЕКТРОНСКО ПОСЛОВАЊЕ**

**Центар ће у 2022.години по плану Министарства за рад, запошљавање, борачка и социјална питања користити нови стручни програм „ Созис“ за вођење евиденције о корисницима и стручни рад. Почетком 2022. године Министарство ће активирати рад на порталу Социјална карта, где ће бити видљива сва примања, приходи, имовинско стање корисника. Тиме ће Центар олакшати остваривање права корисника без њиховог додатног ангажовања за прибављање потребне документације.**

СТРУЧНО УСАВРШАВАЊЕ

Стручни радници Центра наставиће и у наредном периоду да присуствују различитим акредитованим програмима обуке, семинарима, конференцијама, стручним скуповима,

радионицама, а све у циљу усавршавања професионалних компетенција, како би свој

стручни рад могли да обављају на најбољи начин и у интересу корисника.

УСЛОВИ РАДА

У Центру за социјални рад запослено је седам радника, колико је и предвиђено

Решењем министарства од 01.12.2008.године. Њихов рад финансира се из републичког буџета.

Центар ће у 2022 години добити средства од локалне самоуправе за финансирање права и услуга

која се пружају према Општинској одлуци о социјалној заштити, а што је регулисано у чл. 122 Закона о социјалној заштити и Обавештењем Министарства за рад, запошљавање, борачка и социјална питања од 25.02.2011. године.

Запослени у Центру имају све услове за рад, а то подразумева возила за одлазак на терен,

компјутерску опрему, и остале услове који се односе на безбедност и заштиту на раду, тако да ће и у наредном периоду моћи да поверене послове од стране републике и од стране Локалне

самоуправе обављају на најквалитетнији начин, а грађани да остваре своја права која им по закону припадају.

Фебруар 2022.година

Директор

Зорица Маринковић